**מהרחוב לקולנוע**

לאחר שהתבשרתי במספר תשובות שליליות מקרנות הקולנוע בישראל להפקת הסרט שלי, החלטתי לצאת לשטח, לשתף את הציבור בחשיבותו. מצוידת כמו לקמפיין בחירות, בפליירים, סרטון שיווק, רכב מקרטע והמון מוטיבציה יצאתי לדרך. בכל יום בקרתי בעיר אחרת, עמדתי ברחובות, חילקתי פליירים לעוברים והשבים, נכנסתי לעסקים והסברתי את חשיבות הסרט שלי/שלנו. אנשים רבים התקהלו והאזינו לסיפור האישי שלי, הם שיתפו בחוויות האישיות שלהם מחדרי המיון וניהלנו דיון סביב הנושא. אחרי מסע בן 90 ימים, מעבר בעשרות ערים, פגישות עם מאות אנשים, רגעי ייאוש, בכי ושמחה עשיתי את זה! גייסתי את הכסף להפקת הסרט.

כולנו מאמינים באומנות, בקולנוע הישראלי, ביכולת להאיר, ולחולל שינוי

.

אף אחת מקרנות הקולנוע לא תמכה בהפקת הסרט שלי, ואני אסירת תודה על כך. בזכותכם הכרתי אנשים מדהימים, שמעתי סיפורים מעניינים, הדרך הייתה ארוכה אבל כל כך מספקת.

שמונים אחוז מהסרט מומן בזכותם ובעזרתם של אנשים רבים אליהם אני מלאת הערכה ותודה מעומק ליבי. השאר מקרנות קולנוע שהצטרפו בפוסט.

אלפי תודות!

**על הפרויקט**

הסרט 'כבוד אחרון' מספר את הסיפור האישי שלי- בת שמלווה את אבא שלה לחדר המיון ביום האחרון לחייו. הסרט עוסק ביחסים המורכבים בין ילד להורה חולה על רקע אחד הנושאים החשובים במדינת ישראל, העומסים והצפיפות בחדרי המיון. הסרט אומנם מבוסס על הסיפור האישי שלי, אך מספר את סיפורם של אנשים רבים הפוקדים מדי יום את חדרי המיון. הוא מספר את סיפורם של האנשים הכי חלשים בחברה, אלה שמתקשים להשמיע את קולם, אלה שאינם יכולים להשמיע את קולם, ואלה שאין מי שידבר עבורם. בששת החודשים האחרונים לחייו של אבי שהיתי שעות רבות בחדר המיון וצפיתי בחוסר אונים מקרוב. המחסור בעובדים, רופאים ואחיות גורר זמני המתנה ארוכים שעולים בחיי אדם.